ซีไอเอ็มบีหนุนค้าบาท-ริงกิต
หลังจากที่ธนาคารแห่งประเทศไทย (ธปท.) และธนาคารกลางมาเลเซียลงนามส่งเสริมการใช้เงินสกุลท้องถิ่น
30 ม.ค. 2559

หลังจากที่ธนาคารแห่งประเทศไทย (ธปท.) และธนาคารกลางมาเลเซียลงนามส่งเสริมการใช้เงินสกุลท้องถิ่นในการชำระธุรกรรมการค้าการลงทุนระหว่างกัน ขณะนี้ยังอยู่ในขั้นตอนดำเนินงานยังไม่มีผลบังคับใช้ แต่ธนาคารซีไอเอ็มบี ไทย ซึ่งเป็นเครือข่ายของธนาคารมาเลเซียมั่นใจในศักยภาพการให้บริการธุรกรรมเป็นเงินบาทและริงกิตในการชำระเงินโดยตรงระหว่างกัน
นายสุธีร์ โล้วโสภณกุล รองกรรมการผู้จัดการใหญ่ สายบริหารเงิน ธนาคารซีไอเอ็มบี ไทย ระบุว่า แม้จะมีการซื้อขายด้วยสกุลท้องถิ่นเพิ่มขึ้น แต่ยังมีปริมาณน้อยมากเมื่อเทียบกับการซื้อขายด้วยเงินเหรียญสหรัฐ โดยเฉพาะภาคธุรกิจขนาดใหญ่ยังคงใช้เงินเหรียญสหรัฐอยู่ เพราะข้อจำกัดน้อย สะดวกรวดเร็วกว่า ขณะที่การค้าชายแดนยังเห็นการใช้เงินท้องถิ่นระหว่างกันบ้าง แต่ผู้ค้าก็ยังต้องการเงินเหรียญสหรัฐที่มีเสถียรภาพ
ทั้งนี้ การชำระธุรกรรมเป็นเงินสกุลท้องถิ่นโดยตรง ยังเป็นเรื่องใหม่ เพราะเงินบาทและเงินริงกิตต่างมีข้อจำกัดหลายด้าน การที่ ธปท.ผ่อนคลายข้อจำกัดให้เกิดการเข้าถึงโดยตรงของเงิน 2 สกุล ทำให้แนวโน้มธุรกิจไทยมีการการซื้อขายเงินริงกิตมากขึ้น แต่ยังต้องใช้เวลาอีกระยะเพื่อทำความเข้าใจกับประชาชนและธุรกิจในวงกว้าง
ข้อมูลจากกระทรวงพาณิชย์ ระบุว่า มาเลเซียเป็นตลาดการค้าที่สำคัญมาก โดยในปี 2558 ไทยส่งออกไปมาเลเซียมูลค่ากว่า 3.42 แสนล้านบาท สัดส่วน 4.7% ใหญ่เป็นอันดับ 5 ของไทย